"Kural 5.0", koji se pre nekoliko dana pojavio na muralu "Srpska Atina" na uglu Trga republike i Gimnazijske, ponovo je prekrečen, a ovog puta su postavljene i kamere, najverovatnije sa namerom da se sazna ko to uporno crta penis na fasadi na kojoj se nekada nalazio mural francuskog umetnika Remeda, saznaje "021.rs".

Sa zida preko puta Vladičanskog dvora, na kojem nalazio mural "Jedina istina", nekada je prolaznike posmatralo "svevideće oko". Tako će biti i od sada, s obzirom na to da su na muralu "Srpska Atina" postavljene dve kamere.

Uz novu instalaciju na zidu na uglu Dunavske i Trga repulike, na kojem od prošle jeseni stoji "Srpska Atina", uklonjen je takozvani "kural" - grafit u obliku penisa. Kural je već pet puta brisan sa ove zgrade otkad su nepoznate osobe, uz pomoć mehanizacije, neočekivano i na nezadovoljstvo brojnih Novosađana, prekrečili "Jedinu istinu" francuskog umetnika Gijoma Remeda.







U Udruženju građana "Bute dobri", koje je organizovalo oslikavanje murala "Srpska Atina", kažu za 021.rs da oni nisu postavili kamere, ali da je ideja za to "generalno potekla od njih".

– Nama je bezveze da to prepravljamo svake dve-tri nedelje. Nadamo se da će prestati to uništavanje murala. To crtanje polnih organa po gradskim fasadama jeste nešto protiv čega se borimo kao udruženje, jer propagiramo lepo ponašanje, kulturu... – kaže predsednik udruženja Dane Basta.